
Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.
Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Lietuvos Respublikos krašto apsaugos ministerijos (toliau – Perkančioji organizacija) vykdomo pirkimo Nr.  9840174 „Mobili surenkama kelio užtvara „EŽYS““ (toliau – Pirkimas) dokumentų atitikties Įstatymui ir jį įgyvendinantiems teisės aktams peržiūra. 
Tarnyba, prevencine tvarka peržiūrėjusi Pirkimo dokumentus, teikia rekomendacijas ir pastebėjimus dėl Pirkimo dokumentuose nustatytų sąlygų.

Dėl skelbimo apie Pirkimą informacijos
1. Skelbimo apie Pirkimą (toliau – skelbimas) 2.1.2 papunktyje „Sutarties vykdymo vieta“ yra nurodytas „Šalies administracinis vienetas (NUTS): Vilniaus apskritis (LT011)“. Atkreiptinas dėmesys, kad Pirkimas susideda iš 10 dalių, o skelbime, kiekvienos dalies 5.1.2 papunkčiuose „Sutarties vykdymo vieta“, yra nurodytos skirtingos apskritys, pvz.: Klaipėdos, Alytaus, Telšių ir kt. Pastebėtina, kad tik skelbimo 10 dalies 5.1.2. papunktyje yra nurodyta, kad sutarties vykdymo vieta yra Vilniaus apskritis (LT011). Be to, Pirkimo sąlygų 13 priedo „Prekių pirkimo-pardavimo sutarties specialiosios sąlygos“ (toliau – Sutarties Specialiosios sąlygos) 3.1 papunktyje „Sutarties dalykas“ yra nurodytos prekių pristatymo vietos, kurios apima ne tik Vilniaus apskritį, bet ir kitas Lietuvos apskritis (savivaldybes).
Atsižvelgiant į tai, kad skelbimas yra pirkimo dokumentų sudedamoji dalis ir į tai, kad pirkimo dokumentai turėtų būti tikslūs, aiškūs ir be dviprasmybių, rekomenduojama tikslinti skelbimo 2.1.2 papunkčio informaciją, pasirenkant vietos nustatymo variantą CVP IS „Bet kurioje konkrečios šalies vietoje“[footnoteRef:1].  [1:  Detaliau žr. 14 skaidrę instrukcijoje Skelbimas apie pirkimą (įkelta 2026 05 20) ] 

Taip pat atkreipiame Jūsų dėmesį, jog skelbimo 5.1.3 papunkčiuose „Numatomas galiojimas“ nurodoma, kad kiekvienoje Pirkimo dalyje sutartis galios nuo 2027-03-01 iki 2030-03-01, tuo tarpu Pirkimo sąlygų 2.9 papunktyje nustatytas 36 mėnesių sutarties galiojimo terminas. Taip pat Sutarties Specialiųjų sąlygų 11.1 papunktyje nurodyta, kad sutartis laikoma sudaryta ir įsigalioja nuo sutarties pasirašymo dienos (antrosios šalies pasirašymo dieną). 
Atsižvelgiant į tai, kad Įstatymo 35 straipsnio 3 dalyje nustatyta, kad „Tuo atveju, kai skelbime apie pirkimą <...> pateikta informacija neatitinka informacijos, pateiktos kituose pirkimo dokumentuose, teisinga laikoma informacija, nurodyta skelbime apie pirkimą <...>“, rekomenduojama sutarties vykdymo terminą vienodai nurodyti ir Pirkimo sąlygų 2.9 papunktyje, Sutarties Specialiosiose sąlygose, ir skelbime.

Dėl Sutarties Specialiųjų sąlygų

2.	Sutarties Specialiųjų sąlygų 5.3.3 papunktyje nurodytos sąlygos dėl sutarties kainos / įkainių peržiūros dėl kainų lygio pokyčio, o 5.3.3.4 papunktyje patikslinama, kad „Atlikdamos Sutarties kainų peržiūrą Šalys vadovaujasi Valstybės duomenų agentūros viešai Oficialiosios statistikos portale paskelbtais Rodiklių duomenų bazės duomenimis“; Sutarties 5.3.3.5 papunktyje įtvirtinama, kad šalys sutarties kainas perskaičiuos pagal vartojimo prekių ir paslaugų indekso reikšmę.
Atsižvelgiant į tai, kad pirkimo objektas yra mobili surenkama kelio užtvara „EŽYS“, t. y. metalo gaminys, kurio kaina priklauso nuo metalo žaliavų, gamybos ir tiekimo kaštų pokyčių, rekomenduojame pakartotinai įsivertinti, ar kainos perskaičiavimui pasirinktas „Vartojimo prekių ir paslaugų bendras indeksas“ parodo šio pirkimo objekto kainų pokytį rinkoje ir yra tinkamas rodiklis kainų peržiūrai. 
3. Sutarties Specialiųjų sąlygų 9.4 papunktyje už subtiekėjų ir (arba) specialistų keitimo bei naujų subtiekėjų pasitelkimo tvarkos nesilaikymą nustatyta bauda: „Taikoma 10 (dešimties) procentų dydžio bauda nuo Pradinės Sutarties vertės be PVM už kiekvieną pažeidimo atvejį“. Tarnyba rekomenduoja Perkančiajai organizacijai įsivertinti, ar tokio dydžio bauda yra pagrįsta ir proporcinga galimam pažeidimui, atsižvelgiant į pažeidimo pobūdį, jo reikšmingumą bei galimas pasekmes Sutarties vykdymui ir esant poreikiui, patikslinti Sutarties projekto specialiųjų sąlygų 9.4 papunktyje nustatytą baudos dydį.
4. Pažymėtina, jog Tarnybos tipinėse prekių pirkimo – pardavimo sutarties sąlygose yra atskirti esminės sutarties sąlygos vykdymo su dideliais ar nuolatiniais trūkumais atvejai nuo esminių sutarties pažeidimų atvejų. Pagrindinė esminės sutarties sąlygos vykdymo su dideliais ar nuolatiniais trūkumais atskirtis nuo esminio sutarties pažeidimo yra ta, jog esminės sutarties sąlygos vykdymo trūkumas, nors ir sukelia pirkimo vykdytojui neigiamų padarinių, bet nėra toks reikšmingas, kad savaime sudarytų pagrindą vienašališkai nutraukti sutartį (priešingai negu esminio sutarties pažeidimo atveju). Daugiau informacijos šiuo klausimu pateikta Tarnybos parengtame informaciniame pranešime Prekių ir Paslaugų viešojo pirkimo-pardavimo sutarčių tipinių sąlygų korekcijos dėl esminių vykdymo trūkumų.
Sutarties Specialiųjų sąlygų 12.1.1.4. papunktyje nustatyta, jog Sutartis gali būti nutraukiama, kai Tiekėjas pažeidžia esminę Sutarties sąlygą. Atsižvelgiant į šią nuostatą, pagal kurią bet koks esminės Sutarties sąlygos pažeidimas gali būti pagrindu nutraukti Sutartį, tampa nebeaiškus sisteminis Sutarties Specialiųjų sąlygų 10.1, 10.2, 12.1, 12.2 punktų taikymas, pvz.:
viena iš Sutarties Specialiųjų sąlygų 10.1.2 papunktyje nurodytų esminių Sutarties sąlygų yra sąlyga, kad „Tiekėjas Sutarties specialiųjų sąlygų 4.1.1 punkte nustatytu laiku ir tvarka pristato Sutarties ir jos priedus atitinkančias Prekes“. Sutarties Specialiųjų sąlygų 10.2.1 papunktyje nurodyta sąlyga, kad „Tiekėjas 2 (du) ir daugiau kartų nesilaikė Sutarties specialiųjų sąlygų 4.1 punkte nustatytų Prekių tiekimo terminų arba vėlavo pristatyti Prekes, arba pristatė Sutarties ir jos prieduose nustatytų reikalavimų neatitinkančias Prekes“ ir tai būtų laikoma dideliu arba nuolatiniu esminės Sutarties sąlygos vykdymo trūkumu. Tačiau Sutarties 12.2.2 yra nurodyta, kad kai „Tiekėjas nepašalina 10.2.1 papunktyje nurodyto trūkumo per Pirkėjo raštu nustatytą protingą terminą arba, Pirkėjui pritaikius sankciją už 10.2.1 papunktyje nurodytą trūkumą, pakartotinai nesilaiko Prekių pristatymo terminų“, tai būtų laikoma esminiu Sutarties pažeidimu. Atsižvelgiant į Sutarties Specialiųjų sąlygų 12.1.1.4 papunktį, kai bet koks Sutarties esminės sąlygos pažeidimas gali būti pagrindu nutraukti Sutartį, nėra aišku kokiais prekių vėlavimo atvejais šis nutraukimo pagrindas bus taikomas.
Atkreipiame dėmesį, kad Pirkimo dokumentai turi būti tikslūs, aiškūs ir be dviprasmybių, rekomenduojama patikslinti Sutarties nuostatas, aiškiai atribojant, kokiais atvejais atitinkamas pažeidimas laikomas dideliu ar nuolatiniu esminės Sutarties sąlygos vykdymo trūkumu, o kokiais atvejais jis laikomas esminiu Sutarties pažeidimu, sukeliančiu teisę nutraukti Sutartį.
5. Sutarties Specialiųjų sąlygų 12.1.1.2 papunktyje nurodytas vienas iš Pirkimo sutarties nutraukimo pagrindų – „Tiekėjas per Pirkėjo nustatytą terminą Pirkėjui nepateikia Sutarties Specialiųjų sąlygų 12.2.9. punkte nurodytų dokumentų“, tačiau minėtame Sutarties Specialiųjų sąlygų 12.2.9 papunktyje nėra nurodyta jokių teikiamų dokumentų, šiame punkte yra nurodytas vienas iš esminių sutarties pažeidimų, kai „paaiškėja, kad yra aplinkybė, atitinkanti bent vieną iš nurodytų VPĮ 45 straipsnio 21 dalyje”. 
Atsižvelgiant į nurodytą, rekomenduojama patikslinti Sutarties Specialiųjų sąlygų 12.1.1.2 papunktį.

Atsižvelgdama į tai, kas nurodyta, Tarnyba rekomenduoja peržiūrėti ir patikslinti Pirkimo dokumentus pagal šioje Rekomendacijoje pateiktas pastabas. Primename, kad Perkančioji organizacija, patikslinusi Pirkimo dokumentus, turi visus pakeitimus paskelbti viešai Centrinėje viešųjų pirkimų informacinėje sistemoje (CVP IS) ir prireikus pratęsti pasiūlymų pateikimo terminą protingam laikotarpiui, per kurį potencialūs tiekėjai galėtų susipažinti su Pirkimo dokumentais. 
Pažymėtina, kad visais atvejais sprendimą dėl tolimesnio Pirkimo procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3[footnoteRef:2] ir 4[footnoteRef:3] dalių nuostatomis.  [2:  Perkančioji organizacija privalo nutraukti pradėtas pirkimo ar projekto konkurso procedūras, jeigu buvo pažeisti šio įstatymo 17 straipsnio 1 dalyje nustatyti principai ir atitinkamos padėties negalima ištaisyti.]  [3:  Perkančioji organizacija turi teisę savo iniciatyva nutraukti pradėtas pirkimo ar projekto konkurso procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas perkančiosios organizacijos poreikių neatitinkantis pirkimo objektas.] 


